Mestská časť Bratislava – Nové Mesto

Informácia na zasadnutie
Miestneho zastupiteľstva
29. 04. 2015

I n f o r m á c i a
o výsledkoch rozhodovania o projektoch a zadaniach participatívneho rozpočtu 2015 pre mestskú časť Bratislava – Nové Mesto 
Predkladateľ :			Informácia obsahuje :	

Mgr. Rudolf Kusý		Výsledky participatívneho rozpočtu MČ B-NM	
starosta mestskej časti Bratislava – Nové Mesto			

Spracovateľ:			

Mgr. Lukáš Bulko		
	
poverený vedením Referátu pre participáciu 			
Mgr. Peter Nedoroščík			
referent  Referátu pre participáciu			

	Apríl 2015		

I  N F O R M Á C I A
Výsledky participatívneho rozpočtu MČ B-NM
O participatívny rozpočet 2015 sa uchádzali návrhy, ktoré vznikli z podnetov a nápadov, ktoré sa zozbierali počas verejných stretnutí, konzultácií a z dotazníkov počas prípravy aktuálneho ročníka participatívneho rozpočtu. Vzniklo spolu 25 celoplošných návrhov, ktoré boli rozdelené do dvoch skupín. Prvú tvorili občianske projekty (17), druhú skupinu tvorili zadania (8), ktoré na podnet občanov realizuje, alebo obstaráva úrad miestnej časti. Obyvatelia štvrtí Kramáre a Koliba mohli navyše rozhodnúť o ďalších 13 lokálnych zadaniach, ktoré sú v ich teritóriu. 
Výsleky PR 2015 – Projekty:
Proces rozhodovania určil, že v rámci občianskych projektov bude možno realizovať desať z nich (zmestia sa do sumy 35 000€ navrhovaných v rozpočte BANM). Dva z podporených projektov – Cyklostojany a Prevencia sociálnej izolácie osamelých seniorov II, majú dosah na celú mestskú časť. Ďalšie projekty majú prevážne lokálny význam a aj preto je veľmi dôležité, že podporené projekty sa budú realizovať v rôznych častiach našej mestskej časti, konkrétne v štvrtiach Mierová kolónia (Ako bývať krásnozdravšie a Gaudiho dielňa II), Kramáre (Rodinné centrum Kramárik a Trh na Kramároch), Koliba (Revitalizácia veliteľskej delostreleckej kaverny) a Západ, najmä v okolí Pionierskej a Sibírskej ulice (Obnova vinice a mobilná záhrada Pionierska, Cyklotrasa Transsibírska magistrála, Rekonštrukcia toaliet v športovej hale na Pionierskej). 
Výsleky PR 2015 – Zadania:
Zadania sú vysokonákladové aktivity, ktoré realizuje, alebo objednáva samospráva na základe podnetov občanov. 
V pilotnom ročníku pre Zadania, ktorých výsledky predkladáme, má byť distribuovaných 200 000€ na realizáciu prvých 3 všeobecných zadaní a 4 najúspešnejších zadaní z Kramárov a Koliby.
Spomedzi ôsmich všeobecných zadaní získali najväčšiu podporu nasledujúce tri: Oprava chodníkov, Cyklotrasy a Starostlivosť o stromy a ich ďalšia výsadba. 

Výsleky PR 2015 – Zadania - Kramáre a Koliba:
Popri pilotnom ročníku zadaní pre celú mestskú časť spustila Kancelária pre participáciu aj testovaciu fázu zadaní pre dve štvrte. V rámci Kramárov sme pripravili osem možností, z ktorých si Kramárčania mohli vybrať tri. Na prvých troch miestach sa umiestnili: Dopravná koncepcia, Úprava okolia zástavky MHD Magurská a Park na Višňovej. Pre Kolibčanov bolo pripravených päť zadaní a na prvých dvoch miestach sa umiestnili Prechod pre chodcov na Jeséniovej pred Tescom a Dopravná koncepcia pre Kolibu.
Ako sa rozhodovalo?
V hlasovaní bolo odovzdaných 2 440 hlasovacích lístkov, z toho 1429 na internete a 1 011 fyzicky.
Hlasovať bolo možné dvoma spôsobmi: na internete a fyzicky, počas deviatich dní 12.-20.2015. Hlasovací lístok zahŕňal možnosť vybrať si štyri až osem spomedzi celkovo osemnástich projektov a tri z celkovo ôsmich zadaní.
Hlasovanie v plnej miere rozhodlo o poradí zadaní, pričom väčšiu váhu (sedemdesiat percent) mali fyzické hlasy, najmä z toho dôvodu, že pri online hlasovaní sa nedá zabezpečiť jednoznačné overenie identity hlasujúceho.
O poradí projektov rozhodlo nielen hlasovanie, ale aj tzv. deliberácia alebo verejné zvažovanie koordinátorov projektov, ktoré sa uskutočnilo dňa 18. 2. na miestnom úrade. Deliberácii predchádzala verejná prezentácia projektov 12.2.2015, takže ako verejnosť, tak aj samotní koordinátori jednotlivých projektov sa mohli oboznámiť s jednotlivými zámermi a poskytnúť spätnú väzbu. Úvodná časť verejného zvažovania bola venovaná prezentácií priorít obyvateľov Nového Mesta (dostupné na webe http://pr.banm.sk/liferay/priority-2015), ktoré Kancelária pre participáciu zbierala a usporadúvala počas celého roka, tak aby sa zúčastnení mohli dôkladne oboznámiť s tým, čo Novomešťania pokladajú za dôležité. Potom sa začala diskusia, na základe akých kritérií sa budú projekty hodnotiť. Po viac než hodinovej diskusii sa zhromaždenie dohodlo na nasledovných kritériách:
1. veľkosť cieľovej skupiny, pre ktorú je projekt určený, pričom sa zvažovalo kvantitatívne kritérium, teda celkový počet ľudí, a tiež priamy (koľko ľudí sa zapojí) i nepriamy (koľko ľudí bude mať úžitok) dopad projektu;
2. dopad a prínos pre cieľovú skupinu, kde bolo dôležité najmä kvalitatívne kritérium, teda aké rôznorodé skupiny obyvateľstva a komunity sa môžu do projektu zapojiť a budú čerpať z jeho výsledkov;
3. súlad projektu s prioritami obyvateľov Nového Mesta, teda ukotvenie projektu v potrebách Novomešťanov;
4. efektívnosť využitia financií, pričom dôležité aspekty predstavovali: miera dobrovoľníctva počas realizácie projektu, pomer nákladov na materiál potrebný pre realizáciu a nákladov na mzdy, či je rozpočet nastavený v prospech najkvalitnejšieho výsledku a či projekt disponuje aj inými zdrojmi, resp. či ich môže získať;
5. miera, ktorou realizácia projektu prispeje k udržateľnosti, podpore a rozvoju mechanizmu participatívneho rozpočtu, teda napríklad aká je plánovaná medializácia a či realizácia projektu zahŕňa aj participatívny prístup;
6. miera pripravenosti projektu na samotnú realizáciu, teda, aké sú personálne kapacity a expertné know how koordinátorov a realizátorov projektu, nakoľko dôsledne je projekt pripravený, v akom štádiu príprav a vybavovania záležitostí nutných pre realizáciu ako napr. spolupráca s externými subjektmi, povolenia na realizáciu a podobne.
Po stanovení týchto kritérií pristúpilo zhromaždenie k hodnoteniu jednotlivých projektov. Počas verejného zvažovania sa však udiala aj ďalšia dôležitá udalosť. Na návrh niekoľkých koordinátorov sa začal diskusia o možnom znížení rozpočtov jednotlivých projektov. Na tento návrh pristúpila drvivá väčšina projektov, takže celkovým výsledkom deliberácie nebolo len stanovenie poradia projektov, ale aj nové znížené rozpočty, čo v konečnom dôsledku prinieslo úžasný efekt – podporených bude viac projektov, než sa pôvodne očakávalo.